**A szakirány-választás feltételei, eljárásrendje, határidők – 2025.**

Szakirány-választási **tájékoztató** nappali és levelező tagozat részére: **2025. március 7. (péntek) 9.00-15.20 óra között, jelenléti formában a BGGYK Ecseri út 3. sz. alatti épületében, a C/105-107-es teremben** lesz**, az általános tájékoztatóra** a szakirányok bemutatkozása után **online csatlakozási lehetőséget** (MsTeams felületen) **biztosítunk** (a részletes program a honlapon lesz elérhető, a Teams linkjét az esemény előtti napon a TH Neptun üzenetben küldi meg).

**Jelentkezni** a Neptunban elektronikus kérelem kitöltésével kell.

Szakirány-választás (**jelentkezés**) ideje:

* **2025. március 8. (szombat) 0.00 órától – 2025. március 18. (kedd) 23.59 óráig.**

A fenti időtartamon belül beküldött jelentkezési kérelmek beérkezésének sorrendje nem befolyásolja a szakirányra való bejutás esélyeit. Ha a hallgató esetleg több kérelmet nyújt be, a legutoljára beérkezett kérelmet vesszük figyelembe. A határidő be nem tartása esetén a dékánhelyettesi titkárságtól e-mail-ben ([oktatas@barczi.elte.hu](mailto:oktatas@barczi.elte.hu)) kért űrlap kitöltésével lehet jelentkezni. A késlekedők késedelmi díjat fizetnek, és számolniuk kell azzal a rizikóval, hogy csak az üresen maradt férőhelyekre jutnak be.

**Értesítés** a Neptunon keresztül:

* **2025. március 27. (csütörtök) 23.59 óráig.**

„**Fellebbezés**” (módosítás-kérés):

* **2025. április 7. (hétfő) 23.59 óráig**

**A hallgatók egy vagy két szakirányt választhatnak.**

**Nappali tagozaton** az érettségivel rendelkező hallgatóknak 8 féléves, két szakirányos képzést kell választaniuk, a logopédia szakirány csak önmagában választható. Felsőfokú oklevél birtokában, vagy párhuzamos képzésben való részvétel esetén egyéni engedéllyel választható egy szakirány is, de a képzési idő nem fog rövidülni.

**Levelező tagozaton** az érettségivel rendelkező hallgatóknak 8 féléves képzést kell választaniuk, két szakirányon (logopédia esetén a 8 féléves logopédia csak önmagában választható). Felsőfokú oklevéllel rendelkező (diplomás) hallgatóknak lehetőségük van egy szakirány választására, amennyiben korábbi szakképzettségük alapján kreditátviteli eljárás keretében kérelmezik a modulbeszámítást a szakirány-választást követően, azaz szakirányt bővítő és pedagógiai tevékenységüket segítő ismeretként 53 kredit beszámítását kérik (részletek [ezen a linken](https://barczi.elte.hu/content/modulbeszamitas-diplomasoknak.t.846?m=196) olvashatók). A képzési idő ez esetben rövidülhet (hét szakirány esetén 6 félévre, logopédia esetén a képzési idő nem rövidül). Egyszakirányos képzés választása esetén bármely szakirány önmagában választható.

Az egyes szakirányok a közzétett keretszám minimumának elérése esetén indulnak, a létszámkorlátok maximumának értékéig vehető fel hallgató.

**A szakirányok keretszámai 2025-ben:**

|  |  |  |  |  |
| --- | --- | --- | --- | --- |
|  | Nappali tagozat | | Levelező tagozat | |
| min. | **max. 2025** | min. | **max. 2025** |
| **AS** | 15 | **38** | 15 | **40** |
| **ÉA** | 15 | **54** | 15 | **54** |
| **HA** | 10 | **35** | 5 | **31** |
| **LÁ** | 10 | **35** | 5 | **31** |
| **LO** | 15 | **60** | 15 | **59** |
| **PSZ** | 15 | **50** | 15 | **54** |
| **SZO** | 15 | **54** | 15 | **54** |
| **TA** | 15 | **76** | 15 | **81** |
| **keretszám összesen** |  | **402** |  | **404** |
| hallgatói létszám |  | 222 |  | 287 |
| hallgatói létszám |  | 162 |  | 107 |
| (két szakirányra) |
| hallgatói létszám |  | 60 |  | 180 |
| (egy szakirányra) |
| minimum férőhely-szükséglet (két szakirány + egy szakirány) = összesen |  | 324+60= 384 |  | 214+180= 394 hely |
| meghirdetett férőhely (két szakirányra + egy szakirány) = összesen |  | 402 hely  (mozgástér:  18 hely) |  | 404 hely  (mozgástér:  10 hely) |

A szakirányok keretszámait az elmúlt évek jelentkezései, a munkaerő-piaci igények és a szakirányfelelős szakcsoportok által kialakított rangsorok alapján határoztuk meg.

**Jelentkezés (2025. március 8-18. között!)**

**Választható szakirányok és szakiránypárok a 2025/2026-os tanévtől:**

Az Intézetigazgatói Értekezlet és a Szakirány-felelősök döntése alapján az Autizmus spektrum pedagógiája és a Hallássérültek pedagógiája mellé 6 szakirányból az Értelmileg akadályozottak pedagógiája, a Látássérültek pedagógiája, a Szomatopedagógia és a Tanulásban akadályozottak pedagógiája mellé 5-5 szakirányból lehet választani. A Pszichopedagógia szakirány mellé 4 másik szakirányból lehet választani, a Logopédia szakirány mellé másik szakirány nem választható.

Az alábbi táblázat betűrendben tartalmazza a választható szakiránypárokat (18 szakiránypár, és szakiránypár nélkül a logopédia):

|  |  |
| --- | --- |
| autizmus spektrum pedagógiája | értelmileg akadályozottak pedagógiája |
| autizmus spektrum pedagógiája | hallássérültek pedagógiája |
| autizmus spektrum pedagógiája | látássérültek pedagógiája |
| autizmus spektrum pedagógiája | pszichopedagógia |
| autizmus spektrum pedagógiája | szomatopedagógia |
| autizmus spektrum pedagógiája | tanulásban akadályozottak pedagógiája |
| értelmileg akadályozottak pedagógiája | hallássérültek pedagógiája |
| értelmileg akadályozottak pedagógiája | látássérültek pedagógiája |
| értelmileg akadályozottak pedagógiája | pszichopedagógia |
| értelmileg akadályozottak pedagógiája | szomatopedagógia |
| hallássérültek pedagógiája | látássérültek pedagógiája |
| hallássérültek pedagógiája | pszichopedagógia |
| hallássérültek pedagógiája | szomatopedagógia |
| hallássérültek pedagógiája | tanulásban akadályozottak pedagógiája |
| látássérültek pedagógiája | szomatopedagógia |
| látássérültek pedagógiája | tanulásban akadályozottak pedagógiája |
| logopédia (8 féléves) | – |
| pszichopedagógia | tanulásban akadályozottak pedagógiája |
| szomatopedagógia | tanulásban akadályozottak pedagógiája |

*Tájékoztatásul: az alábbi szakiránypárok nem választhatók:*

|  |  |
| --- | --- |
| *értelmileg akadályozottak pedagógiája* | *tanulásban akadályozottak pedagógiája* |
| *látássérültek pedagógiája* | *pszichopedagógia* |
| *pszichopedagógia* | *szomatopedagógia* |

A Logopédia szakirány *egy szakirányos képzési formában* indul érettségivel rendelkezők és felsőfokú oklevéllel (diplomával) rendelkezők számára nappali és levelező tagozaton egyaránt 8 féléves képzés formájában. Logopédia szakirány esetében az egy szakirányos képzési forma azt jelenti, hogy a logopédus hallgatók a szakirányos képzésben két szakirány összesített óra- és kreditszámának megfelelő terjedelemben sajátítják el a logopédia szakirány tartalmait.

Minden hallgató kitölti a Neptunban található jelentkezési lapot (az üres jelentkezési lap megtekinthető pdf formátumban a **Szakiranyvalasztasi\_urlap\_2025\_minta\_ures** dokumentumban).

Első lépésben a hallgató kiválasztja a tagozatát.

Nappali tagozat választása esetén a 8 féléves képzés 19 soros táblája fog megjelenni. Itt kell rangsorolni a szakiránypárokat 1-19-ig.

Levelező tagozat választása esetén 8 féléves vagy rövidített képzési formát lehet választani.

Kérem, válasszon az alábbi képzési lehetőségek közül (csak levelező tagozaton):

1. érettségivel rendelkezem – 8 féléves képzést választok
2. felsőfokú végzettségem (diplomám) van – 8 féléves képzést választok
3. felsőfokú végzettségem (diplomám) van – rövidített (6 féléves), egy szakirányos képzést választok

A **8 féléves képzést** (nappali vagy levelező tagozat esetén az 1. vagy 2. opció) bejelölő hallgató **két szakirányt** választ(vagy a 8 féléves logopédiát). Oly módon rangsorolja a szakiránypárokat, hogy az általa **leginkább preferált szakiránypár mellé** **„1”-es kódot** választ a legördülő menüből. Majd a többi szakiránypárt rangsorolja növekvő számokkal egészen 19-ig. A legkevésbé preferált szakiránypár kapja a 19-es kódot.

**A rövidített (6 féléves) képzés** választására **csak felsőfokú végzettséggel (diplomával) rendelkező, levelező tagozatos hallgatók** számára van lehetőség (3. opció), akik kreditátviteli kérelemmel modulbeszámítást kértek/kérnek. A leginkább preferált szakirány mellé „1”-es kódot jelölnek a legördülő menüből, majd a többit rangsorolják „2-8”-ig. A legkevésbé preferált szakirány kapja a 8-es kódot (a logopédia szakirány ezen a listán választva is 8 féléves képzés jelent). Diplomával nem rendelkező hallgatók erről a listáról nem választhatnak.

Ha valaki végképp nem szeretné valamelyik szakirányt/szakiránypárt választani, lehetősége van ez esetben a „nem választom” opciót választani. Ezzel azonban érdemes óvatosan bánni, mert ha lecsúszik az általa preferált szakirányról/szakiránypárról és túl sok helyen jelöli a „nem választom” lehetőséget, esetleg nem tudjuk hova átsorolni. A LO szakirány esetében *előzetes képességfelmérés* van (lásd később). Érdemes annak is részt vennie a képességfelmérésen, aki csak „2”-es, „3”-as vagy „4”-es helyen jelöli a logopédiát, mert ha esetleg nem jut be az első helyen jelöltekre, akkor az átsoroláskor nem vehetjük figyelembe azokat, akik nem jelentek meg, vagy nem feleltek meg a képességfelmérésen.

**Elbírálás, rangsorolás**

***További tájékoztatás a hallgatói választások elbírálásáról, a jelentkezések rangsorolásáról a tavaszi szakirány-választáson.***

A jelentkezések feldolgozása az oktatási dékánhelyettesi titkárságon történik, a Neptun kérvényekből kiemelt adatokhoz hozzárendeljük a Tanulmányi Hivataltól megkapott előző félévi kreditindexeket és a felvett kreditek számát. Tehát NEM sima átlag alapján történik!

Amennyiben az első helyen jelentkező hallgatók száma meghaladja a szakirányra meghirdetett keretszámot, a hallgatókat rangsorolni kell.

A rangsorolás a következő képlettel kapott ***tanulmányi mutató*** alapján történik:

Ha a kreditindexet visszaszorozzuk 30-cal (ezzel megkapjuk az egyes kurzusok kreditértéke és érdemjegye szorzatának összértékét), majd ezt a számot a felvett kreditek értékével elosztjuk (két tizedesig vesszük figyelembe az eredményt), akkor a valódi hallgatói teljesítmény mutatóját kapjuk. E számítási mód kiküszöböli azt a hátrányt, hogy valaki nem jutott be a kötelező kurzusára (csoportbontás, létszámkorlát stb. okokból), és esetleg csak 25, 19 vagy 15 kreditet tudott felvenni az első félévben. Ez a számítás a valóságban felvett és teljesített kurzusokon elért eredmények mentén rangsorolja a hallgatókat. Ugyanakkor ez a számítás arra is tekintettel van, hogy a hallgató teljesítette-e a felvett kurzusait, tehát nem részesíti előnyben azokat a hallgatókat, akik felvett tanegységeiket nem teljesítették (vagy elégtelent kaptak).

Nincsen előre rögzített tanulmányi mutató, amit el kell érni. A hallgatók eredményei és a keretszám határozza meg, hogy hova fog esni az a tanulmányi eredmény, amivel be lehet kerülni. Példa: ha a szomatopedagógiára nappali tagozaton 56 fő jelentkezik első helyen, akkor az az 54 fő fog bekerülni, aki az 1-54. helyezést érte el a fenti számítás eredménye alapján felállított rangsorban.

Aki nem jut be az általa „1”-es kóddal ellátott (választott) szakiránypárra, a további szakiránypárok közül arra fogjuk sorolni, amelyiken maradt még üres hely, és amit a hallgató előkelőbb helyre rangsorolt. Arra is figyelünk, hogy ha a szakiránypárból az egyikre bejutott, akkor azt megtartjuk, és megkeressük, hogy melyik az a szakiránypár, amiben a már „megszerzett” szakirány a leghamarabb szerepel. Példa: a hallgató AS-SZO szakiránypárt választott, a SZO-ra bejutott, de az AS-ra nem. A rangsoroláskor elsősorban azt a szakiránypárt fogjuk keresni, amelyikben a SZO is szerepel, hiszen az „1”-es kód jelzi, hogy a SZO is magas preferencia a hallgató számára. A kérelmek alapján minden hallgatót besorolunk valahova.

A rangsorolás során a levelező tagozaton egy listára kerülnek az egy és a két szakirányt választók. Az elbíráláskor az egy szakirányt választó hallgatók esetében, a 2-es rangsorszámmal jelölt helyet is 1-nek tekintjük, amennyiben a tényleges 1-nek jelölt helyre nem jutnak be. Így semmiképpen nem kerülnek hátrányba a két szakirányt választó (két szakirány esetében is megjelenő 1-es rangsor) hallgatókkal szemben. Tehát aki egy szakirányt kíván választani, nyugodtan válasszon egyet.

Példa: ha valaki az AS-PSZ szakiránypárt választja és mellette van egy egyszakirányt választó, aki az 1. helyen AS-t és 2. helyen PSZ-t jelölt, de egyik sem kerül be az AS szakirányra, akkor kettejük közül az fog bekerülni a PSZ szakirányra, akinek magasabb a tanulmányi mutatója. *Nem érdemes csak azért két szakirányt választani, mert valaki úgy véli, úgy növelheti az esélyeit* (ez a téves gondolkodásmód elég széles körben elterjedt az elmúlt években, és sokan csak azért választottak két szakirányt, mert azt hitték növelhetik esélyeiket. Majd a szakirány-választás lezárulta után sorra leadták a másik szakirányukat – amit valójában nem is szerettek volna, s eközben más elől elvették a lehetőséget a szakirányra való bejutástól. Ez a „trükközés” a saját esélyeket nem növeli, másokét viszont rontja. AS szakirányra az a 40 fő jut be levelező tagozaton, akinek a jelentkezők közül a legmagasabb tanulmányi mutatója, függetlenül attól, hogy a két- vagy egyszakirányos listáról választott-e.

Logopédia szakirány esetén a jelentkezők teljesítményét a Logopédia Szakcsoport az írott nyelvi képességfelmérés és a beszédállapot-felmérés során számszerűen értékeli. A felmérésen szerzett pontszámok alapján alakul ki a jelentkezők rangsora, melynek elsősorban a keretszámot meghaladó jelentkezések esetén van jelentősége. A keretszámot meghaladó jelentkezés esetén a logopédiai képességfelmérésen elért pontszám alapján rangsoroljuk a jelentkezőket.

***Többletpontok igazolt szakterületi munkatapasztalatra (a tavaszi szakirány-választáson)***

Amennyiben a hallgató munkaviszonyban áll az általa választott szakirányhoz tartozó terepen, és ezt hivatalosan igazolja, többletpontot szerezhet, amivel a rangsoroláskor előnyben részesülhet. **A többletpont értéke: 0,50 pont.**

Hivatalos munkáltatói igazolást szükséges benyújtani (nincs erre külön formanyomtatvány a karon, a munkahelyen kell kikérni), amin a következő adatok szerepeljenek:

* a betöltött munkakör,
* a jogviszony időtartama (mettől-meddig; a 2024. szeptember 1. után keletkezett jogviszonyokat nem tudjuk figyelembe venni),
* napi/heti munkaidő, továbbá, hogy
* mely fogyatékossági típusba sorolt személyekkel foglalkozik a hallgató.

Az igazolás nemcsak jelenleg betöltött munkakör esetén nyújtható be, hanem korábbi munkaviszony esetén is, ha az legalább 7 hónapot meghaladó munkaviszony volt, minimum heti 5 órában.

Benyújtható a részmunkaidős és az önkéntes munka igazolása is, ha az legalább 7 hónapot meghaladó munka/önkéntesség volt, minimum heti 5 órában.

Fogyatékossággal élő családtag (testvér, gyermek, szülő, nagyszülő) esetén nem áll módunkban többletpontot adni.

Az **igazolást** a szakirány-választási időszakban (legkésőbb 2025. március 18-án kedden 23.59-ig) kell benyújtani elektronikus formában a dékánhelyettesi titkárságon Komáromi Hajnalka ügyintézőnek az [oktatas@barczi.elte.hu](mailto:oktatas@barczi.elte.hu) címre. A szakirányfelelős véleményének kikérését követően a többletpontokat a dékánhelyettesi ügyintéző adja hozzá a tanulmányi mutatóhoz, ezzel megemelve a hallgató „pontszámát” (például: 4,03 tanulmányi mutató + 0,50 többletpont = 4,53).

**Értesítés és fellebbezés**

A jelentkezések és a létszámkorlátok alapján kialakult „felvételi eredményről” **2025. március 27**-ig (csütörtök) a Neptunon keresztül értesítjük a hallgatókat. A honlapon közzétesszük a szakirányok telítettségét egy táblázatban. Az a hallgató, aki nem jutott be az általa választott szakiránypárokra, esetleg csak az egyikre, és mi besoroltuk az általa 2. vagy 3. helyen jelzett szakiránypárra, még kérvényezheti, hogy az üres helyek ismeretében átmehessen arra, amit eredetileg csak a 4. vagy 5. helyen jelölt meg. A módosítási kérelmet elektronikus levélben az [oktatas@barczi.elte.hu](mailto:oktatas@barczi.elte.hu) címre kell benyújtani. A kérelemnek a hallgató adatai mellett egyértelműen tartalmaznia kell, hogy melyik szakirányt nem szeretné és helyette hova szeretne átjelentkezni. Ezt a módosítást még nem tekintjük szakirány-változtatásnak.

Az ilyen jellegű **módosítások** (fellebbezés) benyújtásának határideje: **2025. április 7. (hétfő)**. Az ezt követő módosítási kérelmek szakirány-változtatási kérelemnek minősülnek (amire a HKR megfelelő szabályozása érvényes).

**Más intézményből átvett hallgatók szakirány-választása, szakirány-változtató hallgatók**

Azok a más gyógypedagógus-képző karról átvett hallgatók, akik az eddigi teljesítéseik alapján a 2. tanulmányi féléven folytathatják tanulmányaikat, automatikusan bekerülnek a névsorba, és a fent leírtak alapján választanak szakirányt.

Azok az átvett hallgatók, akik magasabb évfolyamra (például 3. félévre) kerülnek átvételre, automatikusan bekerülnek arra a szakirányra, amit más intézményben megkezdtek. Amennyiben új szakirányt szeretnének felvenni, a szakirány-választási folyamat lezárása után az üresen maradt helyekre vehetők fel. A hallgatót akkor kell létszámfelettinek felvenni, ha legutolsó tanulmányi félévükben elért tanulmányi mutatójuk (számítást lásd fent) magasabb, mint a szakirányra bejutáshoz szükséges „ponthatár” volt.

Például: ha egy hallgató 4 félév után 4,56-os tanulmányi mutatóval átjön egy másik intézményből tanulásban akadályozottak pedagógiája szakiránnyal, akkor tanulmányait azon a szakirányon folytatja, ám választania kell egy másik szakirányt is. Ha ez a hallgató az autizmus spektrum pedagógiája szakirányt szeretné választani, és az AS szakirányon 4,23 volt a rangsor leggyengébb átlaga, akkor a hallgatót fel kell venni az AS szakirányra. Ha a hallgató átlaga csak 4,03 volt, akkor férőhely hiányában elutasítható a „betelt” szakirányról.

A fenti szabály vonatkozik a Karon belüli szakirány-változtató hallgatókra is. Ha van üres férőhely, akkor a változtatás engedélyezhető, ha nincs üres hely, akkor csak úgy engedélyezhető, ha a hallgató tanulmányi mutatója meghaladja a bejutáshoz szükséges tanulmányi eredményt.

A Logopédia szakirányra való bejutás előzetes képességfelméréshez kötött, ennek részletei megtalálhatók a honlapon [ezen a felületen](https://www.barczi.elte.hu/alapkepzes/szakirany-valasztas) az oldal alján.

Budapest, 2025. február 8.

Dr. Márkus Eszter

oktatási ügyek dékánhelyettese